Biroului Electoral de Circumscripție al Municipiului București i-a admis candidatura Dianei Șoșoacă pentru funcția de primar al Capitalei.
Senatoarea Diana Șoșoacă, președinta SOS, a primit acceptul de a candida la Primăria Capitalei, după ce inițial candidatura îi fusese respinsă.
”Astăzi, 30 aprilie 2024, ora 22.00, s-a procedat la afișarea Hotărârii Nr, 16 din data de 30.04.2024, privind admiterea candidaturii doamnei Ioanovici Șoșoacă Diana pentru funcția de Primar General al Municipiului București, candidat propus de SOS, atât la panoul de afișaj al Biroului Electoral de Circumscripție Nr.42 al Municipiului București, cât și pe pagina de internet https://b.prefectura.mai.gov.ro/”, potrivit Biroului Electoral de Circumscripție al Municipiului București.
Diana Șoșoacă a lansat mai multe acuzații cu privire la faptul că BEC nu i-a acceptat candidatura la Primăria Capitalei. Senatoarea a susținut că este împiedicată să își completeze dosarul, acesta fiind incomplet.
„Eu nu am anunțat public că voi candida la Primăria Generală a Municipiului București ca să văd ce face domnul Marcel Ciolacu, dar domnul Marcel Ciolacu nu știe decât să dea telefoane ca să își manifeste hegemonia. Astăzi mi-am depus la București candidatura pentru Primăria Generală a Municipiului București ca să îi încurc pe toți. Mi-am depus candidatura când am văzut mârșăvia din București și cum vor să fure cu același Nicușor Dan care își bate joc de bucureșteni și tuturor le convine să iasă Nicușor Dan pentru că semnează ca primarul. Mă bucur că Marcel Ciolacu a căzut în plasa mea privind candidatura la București”, a transmis Diana Șoșoacă într-un comunicat de presă, precizând că o să îi facă cadou premierului un tricou pe care scrie „Mândru că sunt moldovean”, susținând că i-a chemat pe toți moldovenii să se revolte.
Senatoarea a mai precizat că a depus peste 19000 de semnături, deși candidații trebuie să depună 20.000 de semnături.
„Nu au vrut să îmi dea procesul verbal pentru semnături, și acum am auzit din presă că mi-au respins candidatura. Nu se poate spune că au respins candidatura mea pentru că doar marți e ultima zi, poți spune doar că au respins 1000 și ceva de semnături. În limbajul lor înseamnă că a lipsit adresa de pe unele semnături și nu era trecut numele meu pe unele formulare, asta nu înseamnă incorect, ci incomplet. BEM trebuia să anunțe partidul S.O.S. România, nu presa”, a mai susținut senatoarea.